এটিএম, ব্যাঙ্কে টাকা তুলতে গিয়ে প্রৌঢ়ের মৃত্যুর খবর প্রায়ই শোনা যাচ্ছে। এবার টাকা তুলতে গিয়ে ব্যাঙ্কের ভিতরে সন্তান প্রসব করে বসলেন এক মহিলা।
ঘটনাটি ঘটেছে উত্তর প্রদেশের কানপুর দেহাত জেলায়। শুক্রবার শাশুড়ির সঙ্গে পঞ্জাব ন্যাশনাল ব্যাঙ্কের ঝিঞ্জাক শাখায় টাকা তুলতে গিয়েছিলেন বছর তিরিশের সর্বেশা। সকাল থেকেই লাইনে দাঁড়িয়েছিলেন সন্তানসম্ভবা সেই মহিলা। দীর্ঘক্ষণ লাইনে দাঁড়ানোর পরে বিকেল চারটে নাগাদ প্রসববেদনা শুরু হয় সর্বেশার। অ্যাম্বুল্যান্সে খবর দেওয়া হলেও নির্দিষ্ট সময়ে তা এসে পৌঁছয়নি। ফলে ব্যাঙ্কের ভিতরেই ভূমিষ্ঠ হয় সদ্যোজাত। পুলিশ ভ্যানে করে মা ও সেই সদ্যোজাতকে হাসপাতালে পাঠানো হয়।
বৃহস্পতিবারও টাকা তোলার জন্য ব্যাঙ্কে লাইন দিয়ে দাঁড়িয়েছিলেন সর্বেশা। গোটা দেশে টাকার জন্য শুরু হয়েছে হাহাকার। লাইনে দাঁড়িয়েও টাকা মিলছে না। দেশের অন্যান্য মানুষদের মতোই হাল হয়েছিল সর্বেশার। বৃহস্পতিবার তিনি লাইনে দাঁড়িয়ে দাঁড়িয়ে ক্লান্ত হয়ে পড়েছিলেন। অথচ টাকা মেলেনি। বৃহস্পতিবার টাকা না পাওয়ায় শুক্রবার আবারও ব্যাঙ্কে গিয়ে লাইনে দাঁড়ান সর্বেশা। আর তখনই সন্তান প্রসব করেন তিনি।
সন্তান প্রসবের পরে এখন কেমন আছেন সর্বেশা? তাঁর শাশুড়ি বলছেন, ‘সর্বেশা দুর্বল। সন্তান অবশ্য সুস্থ রয়েছে। আমি ভেবেছিলাম সর্বেশাকে হয়তো হারাতে হবে। কিন্তু ও সুন্দর এক শিশুর জন্ম দিয়েছে।’ 
চলতি বছরের সেপ্টেম্বরে সর্বেশার স্বামী মারা গিয়েছেন দুর্ঘটনায়।